
Privind aprobarea Standardelor pentru efectuarea 

întreruperii sarcinii în condiţii de siguranţă

În scopul asigurării dreptului femeii la sănătatea reproducerii, precum şi acordării serviciilor calitative şi accesibile de întrerupere electivă a cursului sarcinii, conform prevederilor Legii ocrotirii sănătăţii nr. 411 din 28.03.1995, Legii cu privire la ocrotirea sănătăţii reproductive şi planificarea familială nr. 185 din 24.05 2001, Strategiei Naţionale a sănătăţii reproducerii, aprobată prin Hotărîrea Guvernului nr. 913 din 26.08.2005 şi în scopul asigurării unui standard de calitate a actului medical, în temeiul prevederilor Regulamentului privind organizarea şi funcţionarea Ministerului Sănătăţii, aprobat prin Hotărîrea Guvernului nr.397 din 31 mai 2011,

ORDON:
1. Se aprobă Standardele pentru efectuarea întreruperii sarcinii în condiţii de siguranţă, conform anexei.
2. Conducătorii instituţiilor medico-sanitare vor organiza implementarea prevederilor pentru efectuarea întreruperii sarcinii în condiţii de siguranţă în cadrul asistenţei medicale acordate populaţiei.

3. Agenţia Medicamentului va organiza asigurarea pieţei farmaceutice din Republica Moldova cu medicamentele necesare, incluse în Standardele pentru efectuarea întreruperii sarcinii în condiţii de siguranţă.

4. Consiliul Naţional de Evaluare şi Acreditare în Sănătate va organiza controlul respectării Standardelor pentru efectuarea întreruperii sarcinii în condiţii de siguranţă în cadrul evaluării şi acreditării instituţiilor medico-sanitare.

5. A recomanda Companiei Naţionale de Asigurări în Medicină de a organiza evaluarea respectării Standardelor respective în cadrul controalelor efectuate în instituţiile medico-sanitare, contractate în sistemul asigurării obligatorii de asistenţă medicală.

6. Institutul de Cercetări Ştiinţifice în Domeniul Ocrotirii Sănătăţii Mamei şi Copilului şi specialistul principal al Ministerului Sănătăţii în obstetrică şi ginecologie vor acorda asistenţă consultativ-metodică întru implementarea eficientă a Standardelor pentru efectuarea întreruperii sarcinii în condiţii de siguranţă în instituţiile medico-sanitare din republică.

7. Direcţiile Ministerului Sănătăţii: politici în managementul calităţii serviciilor medicale, politici asistenţa medicală femeii, copilului şi grupurilor vulnerabile, Centrul Naţional de Management în Sănătate vor organiza monitorizarea implementării Standardelor pentru efectuarea întreruperii sarcinii în condiţii de siguranţă în activitatea instituţiilor medico-sanitare.

8. Universitatea de Stat de Medicină şi Farmacie „Nicolae Testemiţanu” va organiza implementarea Standardelor pentru efectuarea întreruperii sarcinii în condiţii de siguranţă în activitatea didactică a catedrelor respective.

9. Centrul Naţional de Management în Sănătate va organiza plasarea Standardelor pentru efectuarea întreruperii sarcinii în condiţii de siguranţă pe pagina WEB a Ministerului Sănătăţii, la rubrica „Informaţii publice”.
10. Controlul executării prezentului ordin mi-l asum.

                                     Viceministru                                                                  Gheorghe ŢURCANU

Anexă 

la ordinul Ministerului Sănătăţii

     nr.  ____  din  ________    2011

Standarde 
pentru efectuarea întreruperii sarcinii în condiţii de siguranţă
Introducere.
Conform Organizaţiei Mondiale a Sănătăţii (OMS) avortul este o procedură medicală sigură, atunci când este efectuat de către personal medical calificat, cu echipament corespunzător, prin metoda corectă şi cu respectarea standardelor sanitare (OMS, 2003). În ţările dezvoltate, unde femeile au acces la servicii de avort sigure, şansa de a deceda din cauza avortului efectuat prin metode moderne nu este mai mare de 1 la 100 000 proceduri (Alan Guttmacher Institute, 1999).

OMS recomandă următoarele metode de întrerupere a sarcinii (1): 
Pentru avortul din trimestrul I se recomandă aspirarea vacuum manuală sau electrică (care poate fi utilizată şi până la 15 săptămâni, dar de către un prestator cu o pregătire specială) şi avortul  medicamentos cu mifepriston şi misoprostol, care poate fi utilizat  până la 9 săptămâni de sarcină,. Metoda preferabilă după a 12-a săptămână de sarcină este cea medicamentoasă care constă în administrarea mifepristonului, după care urmează doze repetate de prostaglandine – misoprostol sau gemeprost, iar  cea chirurgicală preferabilă este dilatarea colului uterin şi evacuarea produsului de concepţie cu utilizarea vacuum-aspiraţiei şi a pensei, după pregătirea prealabilă a colului uterin cu misoprostol. 

Către metodele nerecomandate se referă dilatarea şi chiuretajul (raclajul)  în trimestrul I şi instilarea intra sau extra-amnională a soluţiei hipertonice sau a prostoglandinelor în trimestrul II. Dilatarea colului uterin şi raclajul constituie o procedură mai periculoasă decât vacuum-aspiraţia şi totodată mult mai dureroasă pentru femei. În majoritatea ţărilor industrializate, dar şi în alte ţări, procedura de dilatare a colului uterin şi raclaj a fost înlocuită prin vacuum-aspiraţie. Incidenţa complicaţiilor serioase în urma chiuretajului depăşeşte de 2-3 ori incidenţa complicaţiilor cauzate de vacuum-aspiraţia.
Ministerul Sănătăţii  al Republicii Moldova consideră sănătatea reproductivă ca o prioritate care a fost elucidată şi în cadrul Strategiei naţionale a sănătăţii reproducerii, unde asigurarea unor servicii de calitate în domeniul planificării familiale şi întreruperii sarcinii în condiţii sigure reprezintă domenii principale de intervenţie. Deşi avortul nu reprezintă o metodă a planificării familiale, el continuă să fie utilizat în acest scop. Morbiditatea şi mortalitatea mare relatată din cauza complicaţiilor avortului impun luarea unor măsuri de asigurare a serviciilor medicale de calitate în acest domeniu. În contextul demografic al ţării, caracterizat prin rata de fertilitate scăzută şi spor demografic negativ, aceste intervenţii trebuie considerate ca parte a serviciilor medicale preventive şi ca un instrument pentru exercitarea dreptului de bază al omului privind reproducerea. O importanţă deosebită în acest sens o constituie asigurarea unor îngrijiri complexe de o înaltă calitate, efectuate de personal de înaltă competenţă la nivelul tuturor instituţiilor medicale care activează în domeniul reglării fertilităţii, în condiţiile ameliorării accesului la aceste servicii pentru femeile din Moldova, care au nevoie de aceste servicii. De asemenea, se impune instruirea personalului medical, în vederea utilizării unor tehnici moderne şi de calitate, asociate cu riscuri şi morbiditate redusă, oferirii de servicii calitative, integrate cu conceptul de „Servicii centrate pe pacientă”.

În perioada 2005-2006, în Republica Moldova a fost efectuată evaluarea strategică a politicilor, programelor şi serviciilor de întrerupere a sarcinii, realizată de Ministerului Sănătăţii cu suportul experţilor Departamentului de Cercetare şi Sănătate a Reproducerii al OMS, cu implicarea Institutului de Cercetări Ştiinţifice în Domeniul Ocrotirii Sănătăţii Mamei şi Copilului, USMF „Nicolae Testemiţanu”, Centrul Naţional de Sănătate a Reproducerii şi Genetică Medicală, precum şi societatea civilă. Una din recomandările de bază ale evaluării strategice realizate a fost elaborarea Standardelor naţionale în domeniul întreruperii sarcinii, având drept scop unificarea practicilor existente şi alinierea lor la standardele europene şi recomandările OMS pentru avortul în siguranţă.
Având în vedere numărul de întreruperi de sarcină elective care se efectuează în Republica Moldova, riscurile, incidentele şi accidentele ce pot surveni în timpul efectuării sau în perioada imediat următoare, s-a considerat oportună actualizarea normelor privind întreruperea sarcinii, inclusiv  reglementarea procedurii, interacţiunii medic-pacientă, consiliere, intimitate şi confidenţialitate, perioadă minimă de recuperare, contracepţie după avort, comunicare cu medicul de familie, precum şi alte aspecte esenţiale.

Scopul Standardelor.
Scopul Standardelor pentru efectuarea întreruperii elective a sarcinii în condiţii de siguranţă este ameliorarea calităţii îngrijirilor în avort pentru femeile din Republica Moldova prin:
1. Promovarea aspiraţiei electrice, aspiraţiei vacuum manuale şi avortului medicamentos ca metode sigure de avort;
2. Promovarea celor mai bune practici ale îngrijirii în avort, bazate pe dovezi ştiinţifice;
3. Promovarea principiilor şi drepturilor esenţiale ale femeii în îngrijirile de avort, astfel ca dreptul la consiliere, acord informat şi calitate înaltă a serviciilor;
4. Oferirea informaţiei referitor la managementul optimal al complicaţiilor legate de avort.
Utilizatorii Standardelor:

Standardele sunt destinate medicilor obstetricieni-ginecologi din instituţiile medico-sanitare publice şi private, unde se prestează servicii de avort: Asociaţiile Medicale Teritoriale, Centrele de Sănătate a Femeii, Secţiile Consultative din cadrul Centrelor Perinatologice, secţia de sănătate a reproducerii a Centrului Naţional Sănătatea Reproducerii şi Genetică Medicală, în instituţiile medico-sanitare ce oferă asistenţă medicală specializată spitalicească (secţii de ginecologie sau obstetrică-ginecologie),  medicilor de familie pentru oferirea consilierii pre-avort şi medicilor rezidenţi pentru procesul de instruire.
Capitolul I.

Examinarea pre-avort, consilierea şi decizia informată.

1. Examinarea pre-avort.

1) Se ia cunoştinţă cu antecedentele medicale ale femeii şi se înregistrează în Fişa medicală pentru efectuarea întreruperii voluntare a cursului sarcinii (Formularul nr. 003-3/e).

2) Vârsta gestaţională a sarcinii se confirmă şi se consemnează în baza anamnezei personale (ultima menstruaţie) şi examenului clinic. 
3) Instituţiile care efectuează întreruperea sarcinii trebuie să dispună de ultrasonograf sau să refere pacienta la examenul ultrasonografic, în mod special, în cazul când:

a) diagnosticul de sarcină este incert;

b) există o discordanţă între vârsta gestaţională cronologică şi cea clinică;

c) există suspiciunea de sarcină extrauterină;

d) există patologie ginecologică asociată (exemplu: fibromatoză uterină, malformaţii uterine, etc.);

e) există incertitudinea prezenţei unui dispozitiv intrauterin;

f) post-avort, când există suspiciunea golirii incomplete a cavităţii uterine.

4) Semnele vitale (exemplu: tensiunea arterială, pulsul şi temperatura) se urmăresc în mod obligatoriu.

5) Determinarea hematocritului şi a hemoglobinei se efectuează la femeile cu antecedente sau simptomatologie de anemie semnificativă.

6) Grupa sanguină şi Rh-ul se efectuează femeilor care fac întrerupere de sarcină, în cazul în care nu este cunoscut şi documentat.

7) Infecţiile aparatului genital se constată în baza semnelor clinice în timpul examenului în valve. La necesitate, poate fi efectuat screening-ul maladiilor sexual-transmisibile, înainte de întreruperea voluntară a cursului sarcinii după explicarea necesităţii pacientei şi acordului ei informat.
8) Depistarea la femeia gravidă a proceselor inflamatorii acute şi sub-acute de toate localizările şi a bolilor infecţioase acute, impune amânarea efectuării operaţiei de întrerupere a cursului sarcinii până la tratarea lor, dar ţinând cont de termenul sarcinii.

9) Momentul întreruperii sarcinii poate reprezenta un prilej potrivit pentru evaluarea unei posibile patologii cervicale. Femeilor care nu au efectuat un test citologic cervical în ultimii 2 ani li se efectuează un asemenea test. În cazul în care se efectuează un test citologic în momentul întreruperii de sarcină, este necesar de a comunica rezultatul femeii cu referirea corespunzătoare a rezultatului testului.

10) La prezentarea unei femei pentru efectuarea întreruperii sarcinii, este necesar ca medicul să identifice şi alte necesităţi de sănătate, în special legate de sănătatea reproducerii, sau sociale (violenţa, traficul, prezenţa maladiilor cu transmitere sexuală etc.) şi să îi ofere femeii recomandări sau referire pentru tratamentul/asistenţă specializată de profil, întru rezolvarea acestora.

2. Consilierea şi decizia informată.
1. Consilierea este discuţia cu femeia care a solicitat avortul şi se află într-o stare de criză, despre sentimentele ei şi alte subiecte afiliate procedurii de avort cu scopul de a-i diminua neliniştea înainte de procedură.
2. Luarea unei decizii informate şi libere de către pacientă este esenţială pentru procesul de efectuare a întreruperii sarcinii. Fiecare femeie care efectuează întreruperea sarcinii trebuie să fie informată corespunzător în vederea luării unei decizii informate.
3. Femeia gravidă este liberă să-şi aleagă metoda de întrerupere a sarcinii şi metoda de anestezie, în baza informaţiei oferite în timpul consilierii.

4. Fiecărei femei care efectuează întreruperea sarcinii trebuie să i se ofere posibilitatea de a fi consiliată voluntar (dacă acceptă acest lucru) despre decizia de a întrerupe sarcina şi sentimentele aferente. Convingeţi-vă că decizia de a întrerupe sarcina este una benevolă. Consilierea voluntară trebuie să aibă loc în condiţii de intimitate şi confidenţialitate.
5. Informaţiile oferite trebuie să fie corecte, obiective şi trebuie să includă:
1) alternativele întreruperii sarcinii;
2) suportul pe care femeile gravide îl pot obţine prin lege;
3) instituţiile care pot oferi acest suport;
4) metodele de efectuare a întreruperii sarcinii, potenţialele riscuri şi beneficiile  fiecărei proceduri, inclusiv cele referitoare la anestezia utilizată;
5) complicaţiile şi sechelele posibile;
6) informaţii exacte despre tehnica procedurii de aspiraţie vacuum electrică sau manuală, sau avortul medicamentos, dacă femeia a ales una din aceste metode;
7) opţiunile de contracepţie imediată după avort; 
6. dacă femeia a ales o metodă care nu poate fi efectuată în instituţia dată, ea urmează a fi referită la instituţia respectivă.
7. Dacă problemele şi necesităţile femeii se extind dincolo de scopurile şi posibilităţile consilierii, femeia urmează a fi referită la serviciile oportune din comunitate-psiholog, asistent social,poliţie, etc.
8. Informaţiile se expun femeii într-un limbaj respectuos, clar, cu minimalizarea terminologiei de specialitate.
9. Informaţia verbală trebuie însoţită de oferirea unor materiale/broşuri/fluturaşe scrise, corecte şi imparţiale, pe care pacienta să le înţeleagă şi lua cu sine, pentru a le citi ulterior.
10. Fiecare femeie, care efectuează o întrerupere a sarcinii, în mod obligatoriu trebuie să semneze înainte de efectuarea procedurii consimţământul informat, specific procedurii de avort ce atestă consimţământul ei despre faptul că înţelege procedura şi alternativele existente, riscurile posibile, beneficiile şi complicaţiile, faptul că decizia luată este liberă şi că este pregătită pentru întrerupere de sarcină. Consimţământul informat semnat de pacientă se ataşează la Fişa de întrerupere a sarcinii (Formularul nr. 003-3/e).
11. Confidenţialitatea informaţiei trebuie să fie respectată de către toţi prestatorii de servicii implicaţi în oferirea avortului, luându-se toate precauţiile.

Capitolul II.

Metoda chirurgicală de întreruperea a sarcinii.  

1. Aspecte generale.
1) Metoda chirurgicală recomandată pentru întreruperea sarcinii este aspiraţia cu vacuum electrică sau manuală. Vacuum aspiraţia este metoda preferabilă dilatării şi chiuretajului, comportând un nivel mai jos de complicaţii.
2) Pregătirea colului înainte de avortul chirurgical este benefică şi trebuie făcută de rutină în cazul pacientelor sub 18 ani, la primipare, la sarcinile mai mari de 9 săptămâni, sau in orice alte situaţii, când medicul anticipează dificultăţile posibile pe parcursul dilatării colului uterin. Pentru pregătirea colului se administrează misoprostol 400 mcg, intravaginal sau sublingual, cu 3 ore înainte de intervenţie.

3) Respectaţi precauţiile universale de prevenire a infecţiilor.
4) Întreruperea cursului sarcinii, se efectuează doar sub anestezie, care în dependenţă de caz şi situaţie poate fi locală sau generală, la alegerea pacientei. Anestezia locală cu lidocaină, este mai sigură, este recomandată de OMS şi reprezintă metoda de elecţie în cazul în care femeia a ales-o în cadrul acordului informat. Anestezia generală nu este recomandată deoarece este asociată cu rate mai mari de complicaţii, comparativ cu anestezia locală.
5) Dacă femeia alege anestezia generală, ea poate fi oferită numai în instituţii de tip staţionar. 

6) Este necesar de urmărit tehnica de neatingere pe parcursul procedurii: orice instrumente ori părţi de instrumente, care intră în uter trebuie să fie sterile. Nu se permite ca vârful să se atingă de obiecte şi suprafeţe înainte de a fi introdus în col.

7) Colul uterin trebuie dilatat progresiv şi grijuliu, utilizând dilatatoare din masă plastică sau metal.

8) Examinarea ţesutului şi identificarea părţilor produsului de concepţie ajută la prevenirea complicaţiilor întreruperii sarcinii, permite suspectarea şi diagnosticarea precoce a sarcinii ectopice sau molare, şi trebuie efectuată nemijlocit în sala de proceduri, când pacienta se află încă pe masa ginecologică.
9) Conţinutul uterin evacuat poate fi examinat pato-morfologic în caz de necesitate.

10) Pacienta trebuie reevaluată atunci când ţesutul sau produsul de concepţie obţinut este incomplet.
2. Antibiotico-profilaxia preoperatorie.

1) În timpul întreruperii de sarcină prin metoda chirurgicală pacientelor li se recomandă antibiotice, cu scop profilactic. 

2) Regimurile recomandate pentru antibiotico-profilaxie sunt:

a) metronidazol 1g peroral, înainte de procedură, apoi 500 mg fiecare 6 ore, până la 3 doze;    sau

b) doxiciclină 200 mg peroral, cu 30-60 minute înainte de procedură sau 100 mg de 2 ori pe zi, timp de 7 zile, cu începere imediat după avort, în cazurile de risc sporit pentru chlamidioză.

3. Controlul durerii.
3.1. Suportul psihologic. 

Suportul psihologic, oferit prin consilierea înainte, în timpul şi după procedură,  ajută considerabil în reducerea anxietăţii, în special, în cazul în care se foloseşte anestezia locală fără sedative. Oferit corect, înainte de/pe parcursul şi după procedură, suportul psihologic reduce frica şi anxietatea femeii, dar şi senzaţia ei de durere.

3.2. Folosirea substanţelor analgezice şi/sau sedative în doze mici.

Folosirea sedativelor presupune o stare de conştientă inhibată, în care pacienta poate răspunde la stimulanţi fizici şi verbali, iar reflexele respiratorii rămân neafectate.

Se recomandă:

1) paracetamol 500-1000 mg administrate oral, câte 1-2 comprimate, cu 30-60 minute înainte de operaţie; sau 
2) diazepam 5-10 mg administrate oral, cu 30-60 minute înainte de operaţie.

3.3. Anestezia generală versus cea locală.

1) Anestezia generală comportă riscul crescut de hemoragii, perforaţii, leziuni cervicale şi a complicaţiilor respiratorii datorită efectului sistemic ale agenţilor anestezici. Din aceste considerente ea poate fi oferită doar în staţionare.
2) Dacă pacienta optează pentru anestezie generală, pe tot parcursul efectuării întreruperii sarcinii şi a îngrijirii anestetice monitorizate, în sala în care se efectuează procedura trebuie să fie prezent personalul medical calificat pentru anestezie. 

3) Pe tot parcursul anesteziei generale şi sedării, oxigenarea, ventilaţia, funcţia cardiovasculară şi temperatura corpului femeii trebuie evaluate continuu (accesul i/v, suportul respirator).
4) Anestezia locală este mai puţin riscantă şi este recomandată de OMS pentru avortul din trimestrul I. 

5) Pe parcursul anesteziei locale femeia poate explica ceea ce simte, astfel diminuându-se riscul perforaţiei uterine, scade durata perioadei de recuperare, ea poate părăsi clinica mai repede şi fără persoană de suport, e capabilă să asculte şi să recepţioneze recomandările medicului. 

6) În anestezia locală riscul de aspiraţie pulmonară când femeia mănâncă sau bea înaintea procedurii este mult mai diminuat. 

7) Anestezia locală este mai puţin costisitoare.
3.4. Anestezia locală. Blocada paracervicală.

1) Se utilizează lidocaina de 0,5-1%, 15-20 ml. Doza minimala toxică a lidocainei este de 200 mg, nu se admite depăşirea acesteia.
2) Se injectează 1-2 ml, în submucoasă, la orele 12, unde va fi aplicată pensa de col. Pensa de col se aplică pe locul anesteziat.
3) Blocada paracervicală se efectuează în locul de trecere a epiteliului cervical la cel vaginal, în două locuri - la  orele 4 şi 8, avansând până în direcţia orificiului intern al colului uterin.
4) După efectuarea blocadei e necesar de aşteptat 1-2 minute până a începe procedura.
5) Pentru a mări toleranţa pacientei la durere: 
a) La introducerea acului, femeii i se propune să tuşească pentru a masca durerea.

b) După efectuarea unui bloc, se aşteaptă 1-2 minute până a începe intervenţia.

4.Tehnica aspiraţiei vacuum electrice sau manuale.

1) Evaluarea necesităţii femeii în controlul durerii şi administrării medicaţiei: în general, blocada paracervicală, analgezia şi/sau sedaţia uşoară sânt suficiente ca pacienta să se simtă confortabil în timpul procedurii. Precauţiile pentru blocul cervical includ anamneză alergologică pentru alergia la anesteticele locale şi grija de a nu nimeri într-un vas sanguin. Este preferabil ca pacienta să fie conştientă în timpul procedurii pentru a atenţiona medicul la orice mărire neaşteptată a durerii (ce indică o posibilă perforare) şi a evita un timp îndelungat de revenire; sedaţia adâncă ori anestezia generală sânt necesare rareori şi duc cu sine un risc suplimentar.

2) Determinarea mărimii şi poziţiei uterului prin examenul bimanual. Se atrage o atenţie sporită la orice semne de infecţie şi se tratează prompt, în modul stabilit.
3) Alegerea canulei de diametrul potrivit:
a) poate fi utilizată canula cu diametrul mai mic cu o unitate decât termenul sarcinii (de la data ultimei menstruaţii). De exemplu: dacă pacienta a avut ultima menstruaţie cu 10 săptămâni în urmă, atunci diametrul canulei poate fi de 9-10 mm;

b) pot fi utilizate canule flexibile standarde de 6, 7, 8 mm, pentru toate termenele, până la a 10-a săptămână de gestaţie, fără a folosi dilatatoare rigide.

	Mărimea aproximativă a uterului (săptămâni LMP)
	Mărimea aproximativă a canulei

	5 - 7 LMP
	5 mm

	7 - 9 LMP
	6 mm

	9 - 12 LMP
	      7 - 12 mm


4) Inserarea valvei pentru evidenţierea colului.
5) Inspecţia  colului pentru determina dacă nu e dilatat şi nu are semne de infecţie, traumă, rupturi.
6) Tamponarea regiunilor cervicală şi vaginală cu o soluţie antiseptică.
7) Fixarea colului pe loc cu un tenacul şi aplicarea gentilă a unei mici tracţiuni pentru a îndrepta colul cervical.
8) Aplicarea anesteziei paracervicale, dacă e nevoie. Anestezia locală este efectuată de medicul obstetrician ginecolog.
9) Dilatarea colului (la necesitate). Dilatarea colului e necesară atunci, când gradul de deschidere a colului nu permite pasajul unei canule corespunzătoare mărimii uterului. Dilatarea se efectuează atent cu dilatatoare mecanice, osmotice sau cu canule de mărimi crescânde, luând seama să nu se traumeze colul.
10) Introducerea atentă a canulei prin col în cavitatea uterină până la trecerea nemijlocită de vestibulul uterin intern. Rotarea genitală a canulei cu o mică presiune deseori înlesneşte inserarea.
11) Ataşarea seringii pregătite de canulă, susţinând capătul canulei cu o mână, iar seringa cu alta. A se încredinţa că canula nu s-a mişcat înainte în uter în timpul ataşării seringii.
12) Împingerea lentă a canulei în cavitatea uterină până se atinge de fundul uterin. Apoi se trage puţin canula înapoi.
13) Eliberarea (daţi drumul) valvelor seringii pentru a transfera vacuumul prin canulă în uter. Ţesuturile însângerate şi bulele vor începe a intra prin canulă în seringă.
14) Evacuarea conţinutului uterului prin mişcare lentă şi atentă a canulei înapoi şi înainte în cavitatea uterină, rotind în acelaşi timp seringa. E important a nu scoate aperturile canulei dincoace de vestibulul uterin, pentru că aceasta va face să se piardă vacuumul. Odată cu stabilirea vacuumului şi introducerea canulei în uter, niciodată nu se apucă seringa de braţele pistonului pentru a fi sigur că braţele pistonului nu se vor mişca din poziţia lor. Dacă pistonul lunecă accidental în seringă, aceasta poate injecta ţesutul şi aerul înapoi în uter.
15) Controlul semnelor de finisare a procedurii. Procedura se efectuează cu mult mai repede decât chiuretajul uterin şi e completă atunci când sunt prezente următoarele condiţii: în canulă se vede spumă roşie sau roză, fără ţesuturi; la mişcarea pe suprafaţa uterului evacuat e o senzaţie de nisip; şi uterul se contractă în jurul canulei.
16) Detaşarea  seringii şi înlăturarea tuturor instrumentelor (canula, tenaculul, valva).
17) Examinarea ţesuturilor aspirate.
5. Tehnica examinării ţesuturilor aspirate.

1) Examinarea ţesutului este efectuată când pacienta se află pe masa ginecologică în sala de operaţie, în caz că este nevoie de re-aspirare.
2) Eliberarea conţinutului aspiratorului vacuum electric sau seringii pentru aspiraţie vacuum manuală printr-o strecurătoare.
3) Spălarea conţinutului strecurătoarei cu apă rece, plasându-l apoi într-un vas transparent.
4) Evaluarea conţinutului evacuat din uter; asigurarea flotării ţesutului examinat şi iluminarea lui dedesubt pentru identificarea produsului de concepţie. A se asigura de prezenţa sacului gestaţional la vârsta de gestaţie sub 8 săptămâni şi de prezenţa părţilor embrionului după 8 săptămâni.
5) Trimiterea probelor de ţesut la examenul morfopatologic, dacă acesta e indicat.
6) Dacă ţesutul evaluat sau produsul de concepţie este incomplet, se suspectă avort incomplet şi se respectă următoarele etape de asistenţă medicală şi investigaţii: 
a) evaluarea pacientei;
b) reaspirarea;

c) efectuarea examenului ultrasonografic.

7) Dacă aspiratul nu conţine rezultatul aşteptat al concepţiei, trebuie de presupus o sarcină ectopică. Femeia se informează asupra simptoamelor şi pericolelor sarcinii ectopice şi se investighează în continuare:
a) examinarea ecografică;

b) dacă cavitatea uterină este evaluată ca fiind goală, trebuie efectuată determinarea HCG seric cantitativ. Testul HCG serologic cantitativ se  efectuează la 48 de ore după intervenţie. Dacă există o scădere cu mai mult de 50%, nu mai este necesară o re-examinare pentru sarcina ectopică;

c) dacă testul HCG serologic cantitativ nu indică nici o schimbare, sau indică o creştere sub-normală în valoare, trebuie instituite şi documentate evaluarea pentru sarcina ectopică şi tratamentul definitiv al acesteia, sau trebuie efectuată şi documentată referirea pacientei către o instituţie de nivel mai înalt al asistenţei medicale.
8) Femeia se supraveghează până când diagnosticul de sarcină ectopică nu este exclus sau documentată referirea adecvată.
9) După examinare ţesuturile după avort se disponibilizează în modul stabilit.
10) Ţesuturile anormale se examinează în mod obligatoriu de către medicul morfopatolog pentru a exclude mola hydatiformă sau chorionepitelioma.

6.  Îngrijirea după procedura de întrerupere a sarcinii. Contracepţia.

1) Majoritatea complicaţiilor severe în rezultatul avortului pot fi detectate în perioada imediată după avort. Accesibilitatea şi calitatea serviciilor de îngrijire post-avort este o componentă importantă a serviciilor de întrerupere a sarcinii.
2) Femeia se monitorizează în perioada de recuperare de către un medic sau o asistentă  medicală/moaşă instruită în acordarea îngrijirilor postoperatorii. Durata aflării pacientei în instituţia medicală se stabileşte în mod individual.
3) După anestezie generală personalul medical din Serviciul Anesteziologie şi Terapie Intensivă asigură, în perioada de recuperare, monitorizarea pacientei timp de 2-3 ore.
4) La externare pacienta este în stare satisfăcătoare, cu tensiune şi puls stabile, sângerarea şi durerea 
descreşte cu dinamică pozitivă.
5) Femeia trebuie informată despre semnele perioadei de post-avort normale şi simptomele posibilelor complicaţii postoperatorii, cât şi despre revenirea fertilităţii în perioada post-avort.
6) Informaţia trebuie să includă:
a) Semnele restabilirii normale:

- unele spasme uterine timp de următoarele câteva zile, ce pot fi potolite cu preparate antiinflamatorii non-steroidiene;
- unele sângerări, de tip menstrual, cu durata de până la 30 zile, cu diminuare în dinamică.
b) Respectarea regimului de vizite la medic după necesitate, instrucţiunile pentru luarea oricăror medicamente prescrise.
c) Informaţii despre igiena personală şi reîntoarcerea la activitatea sexuală, revenirea menstruaţiilor şi planificarea familiei:

    - pacienta nu trebuie să introducă nimic în vagin timp de câteva zile după ce se opreşte hemoragia (spălaturi, tampoane);
    - o nouă menstruaţie va începe în 4-8 săptămâni;
-  fertilitatea pacientei se va reîntoarce repede după procedură (11-14 zile), de aceea, dacă la moment sarcina nu e dorită, relaţiile sexuale vor trebui să fie protejate;
- se recomandă ca pacienta să se abţină de la relaţii sexuale pe durata sângerărilor.
d) Semnele şi simptomele ce necesită atenţie imediată:

- hemoragie îndelungată şi/sau mai abundentă decât cea menstruală (mai mult de 2 absorbante într-o oră, timp de două ore consecutiv);
- durere intensă sau în creştere;
- eliminări cu miros neplăcut;
- febră, frisoane; 

- sincope (pierderi de cunoştinţă);
- sursele de ajutor medical urgent şi modalitatea de contact cu instituţia medicală 24 de ore din 24 şi o listă a instituţiilor medicale unde poate apela în caz de urgenţă medicală.

e) După întreruperea voluntară a cursului sarcinii pacientei i se eliberează: 

- extras-trimitere (Formular nr. 027/e) despre mersul intervenţiei de întrerupere voluntară a cursului sarcinii; 

- informaţie privind simptomele unor complicaţii postoperatorii, modul şi datele de contact ale instituţiilor medicale unde poate apela în caz de urgenţă medicală 24 de ore din 24;

- contracepţia (DIU, contraceptive orale), care se documentează în Registrul de evidenţă a intervenţiei de întrerupere a cursului sarcinii, cu semnătura de confirmare a pacientei.
f) Femeia poate fi invitată pentru a efectua o vizită de evaluare peste 2 săptămâni după intervenţia de întrerupere voluntară a cursului sarcinii.

Capitolul III.

 Întreruperea sarcinii prin metoda medicamentoasă.

1.  Întreruperea sarcinii ce nu depăşeşte 9 săptămâni de amenoree. 

1.1 Aspecte generale.

1) Inducerea medicamentoasă este o metodă eficientă pentru întreruperea sarcinii. Consilierea adecvată şi informarea pacientei cresc siguranţa şi acceptabilitatea acestei metode.

2) Pentru întreruperea sarcinii ce nu depăşeşte 9 săptămâni de amenoree prin metoda medicamentoasă este recomandată utilizarea mifepristonei în combinaţie cu prostaglandine - misoprostolul.

3) Misoprostolul poate fi administrat în instituţia medicală sau la domiciliu, în funcţie de decizia pacientei, după evaluarea riscurilor de complicaţii posibile.
4) Preparatele pentru avortul medicamentos (mifepriston şi misoprostol) se procură din  farmacii, în baza reţetei, sau se eliberează din farmacia instituţiei medicale.

5) Contraindicaţiile medicale pentru întreruperea sarcinii prin metoda medicamentoasă sunt:

a) anemia severă;

b) dereglări de coagulare;

c) tratament îndelungat cu glucocorticosteroizi;

d) insuficienţă suprarenală;

e) dispozitiv intrauterin (necesită înlăturare în prealabil);

f) sarcină extrauterină consemnată sau suspectă;

g) alergie cunoscută la mifepriston sau misoprostol;

h) date argumentate de porfirie în familie;

i) maladii extragenitale în stare de decompensare.

6) Instituţia medicală trebuie să ofere posibilitatea de acces în caz de urgenţă 24 din 24 ore sau să refere pacienta în caz de complicaţii, pentru efectuarea aspiraţiei cavităţii uterine.

7) Înregistrarea întreruperilor de sarcină prin metoda medicamentoasă este obligatorie şi se efectuează în Fişa medicală pentru efectuarea întreruperii voluntare a cursului sarcinii (Formularul nr. 003-3/e).

8) Raportarea întreruperilor de sarcină prin metoda medicamentoasă se efectuează conform modalităţii stabilite de Ministerul Sănătăţii. 

1.2 Etapele  întreruperii de sarcină prin metoda medicamentoasă până la 9 săptămâni:

Femeia gravidă efectuează 2 sau 3 vizite, în funcţie de alegerea sa de a administra misoprostolul: în clinică sau la domiciliu:

    
 I vizită

1) Se consemnează vârsta sarcinii. Ecografia se efectuează pentru a confirma şi consemna vârsta sarcinii în termen până la 6 săptămâni sau când examenul fizic şi ultima menstruaţie nu oferă informaţie suficientă sau vin în contradicţie.

2) Anamneza pacientei se consemnează şi se determină dacă pacienta este eligibilă pentru această metodă.
3) Pacienta se consiliază şi se informează despre:

a) eficienţa, efectele secundare şi riscurile metodei, în special despre posibilitatea sângerării excesive, riscul teratogenic minim al misoprostolului şi despre faptul că sarcina trebuie întreruptă printr-o metodă chirurgicală în cazul eşecului metodei medicamentoase;

b) la necesitate controlul durerii în timpul avortului medicamentos poate fi efectuat cu preparate antiinflamatorii non-steroidiene;

c) modul de folosire a medicamentelor;

d) simptomele complicaţiilor posibile.

4) Consilierea pentru oferirea contracepţiei se oferă pacientei la momentul administrării mifepristonului (la prima vizită). 
5) Administrarea preparatelor:
a) femeilor li se administrează per os 200 mg mifepriston;

b) în Fişa medicală pentru efectuarea întreruperii voluntare a cursului sarcinii (Formularul nr. 003-3/e) şi în Fişa la domiciliu a pacientei se notează  data şi ora administrării mifepristonei;

c) se eliberează reţetă pentru 2 pastile 400 mcg misoprostol.
d) se clarifică alegerea, de către pacientă, a metodei de administrare a misoprostolului: în clinică sau la domiciliu şi se notează în Fişă de întrerupere a sarcinii (Formularul nr. 003-3/e)  .

6) Pacientele care aleg să administreze misoprostolul la domiciliu: 

a) vor primi:

 - reţeta pentru procurarea imunoglobulinei anti-rezus pentru pacientele Rh - negative; 

- reţetă de prescriere a patru comprimate de paracetamol (500 mg); 

                        -călăuză la domiciliu pentru întreruperea sarcinii prin metoda medicamentoasă (anexa nr.2 ). 

b) vor fi instruite privind:

            -modul de administrare a ambelor tablete de misoprostol (sublingual peste 24-36 ore după administrarea mifepristonului); 

            - îndeplinirea Călăuzei la domiciliu pentru întreruperea sarcinii prin metoda medicamentoasă cu notarea datei şi orei de administrare a misoprostolului, a avortului aparent, precum şi oricăror efecte adverse care pot apărea;

            - necesitatea planificării unui repaus de câteva ore după administrarea misoprostolului;

            - recomandarea modului de administrare a prostaglandinelor (la un moment când este cineva disponibil să le ajute în caz de necesitate);

                        - managementul durerii;

            - datele de contact ale instituţiei medico-sanitare de referinţă în caz de necesitate a informaţiei suplimentare;

           - semnele de pericol şi necesitatea de adresare de urgenţă la instituţiile medico-sanitare;

                       - semnele de expulsie a produsului de concepţie; 

                       - necesitatea prezentării la medic la vizita de supraveghere.
7) Pacientele care aleg să li se administreze misoprostolul în clinică (vizita II-a):
a) femeilor li se administrează sublingval 400 mcg misoprostol la 24-36 de ore de la prima vizită.

b) se monitorizează starea sănătăţii femeii pe parcursul la 3 ore.

c) se administrează imunoglobulina anti-Rh, la pacientele cu Rh-negativ. 

d) în Călăuza la domiciliu pentru întreruperea sarcinii prin metoda medicamentoasă se notează:

- data şi ora administrării misoprostolului;

- timpul expulsiei produsului de concepţie (dacă a avut loc);

- efecte adverse observate sau raportate (dacă au fost înregistrate); 

- timpul plecării la domiciliu.

Vizita III  - Pentru toate pacientele:
8) Se efectuează la 14 zile de la prima vizită pentru evaluarea finalului întreruperii voluntare a cursului sarcinii.

9) Se verifica dacă a avut loc un avort complet prin efectuarea examenului vaginal sau a ulrasonografiei, la necesitate.

10) Dacă s-a diagnosticat avortul complet, femeia este informată şi primeşte recomandări privind modul de contracepţie, care îl utilizează, se discută toate opţiunile de planificare a familiei: 

a) dacă pacienta optează pentru contracepţia orală combinată aceasta se administrează din ziua administrării misoprostolului (la 24-36 ore sau de la a II vizită); 

b) dispozitivul intrauterin poate fi înserat la vizita de evaluare sau după prima menstruaţie de la avort.

11) Dacă nu a avut loc un avort complet, medicul va determina dacă sarcina este continuă şi viabilă (constatarea activităţii cardiace a embrionului la ultrasonografie sau creşterea dimensiunii uterului de două săptămâni):

a) dacă sarcina este continuă şi viabilă, pacientei se va efectua intervenţia de întrerupere voluntară a cursului sarcinii prin metoda chirurgicală de aspirare vacuum manuală sau electrică.

b) dacă sarcina este stagnată sau avortul este incomplet, pacienta este stabilă hemodinamic şi nu prezintă semne de pericol,  pacientei se va recomanda opţional:

- de a aştepta o săptămână înainte de a interveni chirurgical, cu programarea unei vizite 

suplimentare de supraveghere;

- să i se administreze suplimentar misoprostol 400 mcg sublingval, la momentul când 

această opţiune este fără riscuri, din punct de vedere medical. 

2. Întreruperea sarcinii după 12 săptămâni de gestaţie şi până la sfârşitul săptămânii 21. 
Întreruperea sarcinii după 12 săptămâni şi până la sfârşitul săptămânii 21 de gestaţie se efectuează  prin metoda medicamentoasa cu mifepriston şi misoprostol. Eficacitatea acestei metode este de 92-97%.
Celelalte metode, ca introducerea intra-amniotică a soluţiei de NaCl de 20%, a gramicidinei sau administrarea parenterală, intra sau extra-amniotică a prostaglandinelor sunt mai invazive, riscante şi respectiv nu sunt recomandate.
1) Schema de administrare a preparatelor  pentru întreruperea sarcinii prin metoda medicamentoasă după 12 săptămâni şi până la sfârşitul săptămânii a 21-a:

a) se administrează 200 mg mifepriston oral, 
b) peste 24-48 de ore se administrează 800 mcg misoprostol vaginal sau sublingual, 
c) apoi fiecare 3 ore se administrează câte 400 mcg misoprostol oral sau sublingual, până la 5 doze.
2) În lipsa mifepristonului:
a) se administrează 800 mcg misoprostol vaginal;

b) peste 3 ore se administrează 400 mcg misoprostol oral sau sublingual, cu repetarea fiecare 3 ore, până la 5 doze.

3) După administrarea primei doze de misoprostol, se monitorizează tensiunea arterială, temperatura, efectele adverse şi hemoragia la fiecare trei ore.
4) La necesitate, se oferă analgezie orală sau parenterală.
5) Dacă expulsia nu survine la 3 ore după doza finală, inducerea va fi oprită şi repetată a doua zi numai cu misoprostol conform aceleiaşi scheme: 

a) se administrează 800 mcg misoprostol vaginal;

b) peste 3 ore se administrează 400 mcg misoprostol oral sau sublingual, fiecare 3 ore, până la 5 doze.
6) Dacă produsele de concepţie sunt eliminate şi par a fi complete (inclusiv placenta), nu vor fi făcute intervenţii suplimentare, ca aspirarea sau chiuretajul uterin.
7) Dacă fătul este expulzat, dar placenta rămâne în uter 30 minute după expulsie, femeii i se vor oferi suplimentar 400 mcg de misoprostol oral pentru a facilita expulsia placentei. Apoi, în lipsa expulsiei, i se va permite să aştepte încă şase ore pentru a  expulza placenta de sine stătător.
8) Dacă femeia nu reuşeşte să elimine fătul sau orice porţiune de placentă, se va realiza un examen cu speculul şi orice produse din vagin sau orificiu cervical vor fi eliminate.
9) Dacă produsele sunt reţinute în uter, ele vor fi eliminate în mod chirurgical, prin dilatare şi evacuare sau prin vacuum aspiraţie, sub anestezie locală sau generală.
10) În mod alternativ, alte uterotonice (oxitocina) în afară de misoprostol pot fi oferite pentru evacuarea completă a uterului.
Capitolul IV. 

Conduita în cazul unor complicaţii.
1) Echipamentul funcţional şi medicaţia curentă trebuie să fie la dispoziţie pentru managementul urgenţelor medicale şi trebuie să includă: un sistem de furnizare de oxigen, instrumente pentru oxigenare orală, preparate uterotonice,  soluţii cristaloide i/v, antagonice narcotice, glucocorticoizi, adrenalină şi diazepam.

2) Instruirea continuă a personalului pentru folosirea echipamentului de urgenţă, managementul urgenţelor şi indicaţiile pentru transportul de urgenţă trebuie asigurate.
3) Personalul medical trebuie să fie instruit în resuscitare cardio-pulmonară.
1. Hemoragia: 
            Sângerarea pre-operatorie: 
1) Una dintre cele mai severe complicaţii în procedura de întrerupere a sarcinii este hemoragia. Recunoaşterea imediată a sursei de hemoragie poate reduce morbiditatea şi mortalitatea.

2) În cazul sângerării pre-operatorii trebuie luate în considerare posibilitatea unei sarcini ectopice, istmico-cervicale sau avortul spontan. 
Sângerarea intra-operatorie:

În cazul în care există sângerare excesivă, medicul trebuie să întreprindă măsuri în vederea stabilirii cauzei sângerării şi  de stopare a hemoragiei.
Sângerarea întârziată:

1) Când femeia prezintă sângerare excesivă (umplerea a mai mult de un absorbant extern timp de o oră, pe parcursul a două şi mai multe ore consecutive) după procedură, ea trebuie să fie  sub observaţia aceleiaşi instituţii sau referită către o instituţie de nivel mai înalt.
2) Sângerarea excesivă în perioada pre-operatorie şi post-operatorie este cauzată, de obicei, de hipotonia uterină, drept rezultat al evacuării incomplete a cavităţii uterine. Eforturile întreprinse trebuie orientate către evacuarea completă a cavităţii uterine şi  efectuarea examenului ţesutului evacuat, şi administrarea utero-tonicilor.

2. Avortul incomplet: 
1) Avortul incomplet se poate manifesta imediat prin hemoragie sau simptomele pot întârzia şi apărea sub formă de hemoragie excesivă ori persistentă tardivă, cu dureri acute sub formă de crampe în partea inferioară al abdomenului. Diagnosticul se stabileşte prin examenul clinic (uterul la palparea              bi-manuală este de consistenţă moale, mărit în dimensiuni) şi ultrasonografic.

2) Cantităţi mici de ţesuturi restante se pot elimina spontan şi nu necesită intervenţii medicale. Cantităţile mări de resturi pot cauza hemoragie şi infecţie. Tratamentul depinde de starea generală a pacientei, de gravitatea hemoragiei şi variază de la conduita expectativă, la aspiraţia vacuum electrică sau manuală, sau administrarea a 400 mcg misoprostol sublingual şi supravegherea pacientei timp de  2-3 ore. În lipsa semnelor de infecţie, administrarea antibioticelor este opţională. Antibioticele sunt necesare în caz de infecţie manifestă.

3. Perforaţia: 
1) Perforaţia uterină este o complicaţie a întreruperii de sarcină care poate conduce la morbiditate sporită şi mortalitate.

2) Când se suspectează perforaţia uterină şi canula este introdusă în cavitatea uterină, aspirarea trebuie încetată imediat, înainte de retragerea canulei.

3) Suspecţia perforaţiei uterine este indicaţie pentru internarea femeii în secţie specializată.

4) În cazul suspecţiei perforaţiei uterine, laparoscopia este intervenţia recomandată în scop de stabilire a diagnosticului.

5) Dacă perforaţia se suspectează, dar pacienta nu prezintă simptome, femeia trebuie supravegheată în condiţii de staţionar, cel puţin 48 ore.

6) Dacă perforaţia s-a efectuat în ambulatoriu, pacienta în mod obligatoriu trebuie transferată la spital.

4. Complicaţiile septico-purulente:
1) Complicaţiile septico-purulente după avort pot duce la morbiditate sporită. 
2) Suspecţia pentru complicaţii septico-purulente este indicaţie pentru internarea femeii în secţie specializată.

3) Orice complicaţie septico-purulentă necesită informarea Centrului de Sănătate Publică prin aviz epidemiologic.

Capitolul V.

Managementul calităţii serviciilor de avort în siguranţă. 
Monitorizarea şi evaluarea calităţii serviciilor

1) Monitorizarea calităţii prestării serviciilor de avort se va realiza în baza: colectării sistematice a indicatorilor statistici, analizei şi evaluării periodice a acestora la nivel de instituţie, în conformitate cu prevederile actelor normative ce reglementează activitatea sistemului instituţional de management al calităţii (consiliul calităţii), auditului medical intern etc.
2) Monitorizarea va permite supravegherea procesului de asistenţă medicală, inclusiv supravegherea tendinţelor în timp. Aceasta va ajuta managerii să identifice şi să soluţioneze problemele sau să le anticipeze. Monitorizarea adecvată va permite de a lua în considerare opinia prestatorilor de servicii medicale care poate furniza idei utile referitor la sporirea calităţii asistenţei medicale.

3) Procesele şi mecanismele de monitorizare a activităţii instituţiilor vor include: examinarea foii de observaţie clinică, registrelor, supravegherea activităţii personalului, utilizarea listelor-cadru, precum şi efectuarea auditului medical intern sau a mortalităţii materne. Toate aceste acţiuni vor contribui la îmbunătăţirea continuă a calităţii serviciilor de avort oferite.

4) Monitorizarea sistematică se va baza pe următoarele aspecte:

a) supravegherea consilierii şi a asistenţei clinice pentru evaluarea calităţii comunicării cu femeia pe parcursul întregului proces;
b) asigurarea înzestrării constante şi adecvate cu echipamente şi consumabile;
c) colectarea sistematică a datelor şi expedierea lor la instituţiile ierarhic superioare;
d) evaluarea progresului în vederea lichidării neajunsurilor depistate în timpul monitorizării. 
5) Evaluarea calităţii serviciilor de avort va include o revizuire periodică a serviciilor şi se va axa pe analiza relevanţei, eficienţei şi impactului serviciilor acordate, în baza datelor statistice care reflectă specificul serviciilor de avort, colectarea cărora se efectuează în procesul monitorizării pentru a afla în ce măsură se reuşeşte realizarea obiectivelor trasate. 

6) Evaluarea se va efectua, de asemenea, prin intervievarea personalului medical şi femeilor, pentru a afla opinia acestora despre serviciile obţinute, accesul la ele, eventualele cerinţe faţă de servicii  (anexele 4 şi 5).

7) Evaluarea va include instrumente atât cantitative, cât şi calitative: sondaje sau interviuri cu factori de decizie, manageri, membri ai comunităţii, furnizorii de servicii şi femeile - beneficiari de servicii şi va servi ca model de comparaţie în evaluarea progresului şi calităţii serviciilor de avort.

.
Anexa nr. 1

la Standardele pentru efectuarea întreruperii 
sarcinii în condiţii de siguranţă
Echipamentul şi consumabilele 
pentru instituţiile în care se efectuează aspirarea vacuum electrică sau manuală
Instituţiile medico-sanitare publice sau private, abilitate de a presta servicii de întrerupere a sarcinii în perioada primelor 12 săptămâni, trebuie să posede 2 încăperi separate: una pentru manopere şi una cu paturi sau fotolii pentru recuperarea pacientelor după procedura de întrerupere a sarcinii.

Înainte de a începe procedura de aspirare vacuum electrică sau manuală, încredinţaţi-vă că în sala de manopere este disponibil următorul echipament şi consumabile, în stare funcţională de  lucru:
Echipament:

1) Masă de examinare ginecologică.

2) Sursă puternică de lumină (lampă).

3) Scaun pentru medic.

4) Vas de plastic cu soluţie pentru decontaminare (cloramină 0,5%).

Seturi de instrumente individuale sterile: 

1) Valve vaginale.

2) Pense de col.

3) Pensa port-tampon (pensă fenestrată).

4) Dilatatoare mecanice (Hegar, sau conice tip Pratt sau Denniston).

5) Dilatatoare osmotice dacă sunt disponibile (tip Dialapam, Lamicel).

6) Canule flexibile de diferite dimensiuni.

Consumabile:
1) Vată, tifon.

2) Soluţie antiseptică (preferabil non-alcoolică).

3) Seringă de 10 ml şi ac spinal mărimea 22 pentru blocul para-cervical (opţional).

4) Mănuşi: noi pentru examinare, cât şi pentru prelucrarea instrumentelor.

Pentru aspirarea vacuum electrică sau manuală:

1) Aspirator vacuum electric sau seringă pentru aspiraţie vacuum manuală.

2) Adaptoare (pentru canule flexibile).
3) Canule Ipas de plastic flexibile sau semirigide.
4) Silicon pentru lubrifierea seringilor.

Pentru inspecţia ţesutului:

1) Dispozitiv pentru filtrare (metalic, din plastic sau tifon).

2) Vas transparent.

3) Sursă de lumină.

4) Soluţie fixativă.

5) Receptacol conform cerinţelor laboratorului morfopatologic.

Pentru resuscitarea de urgenţă:

1) Echipament pentru perfuzii i/v şi fluide.

2) Sac Ambu cu oxigen.

3) Conductă de aer (oxigen).

Pentru dezinfecţia de grad înalt sau sterilizarea instrumentelor:

1) Containere non-metalice.

2) Detergent.

3) Apă curată.

4) Soluţie de cloramină.

5) Dezinfectant de grad înalt sau agent de sterilizare.

6) Vas larg pentru fierberea canulei (opţional).

Medicamente:

1) Pentru analgezie (ex: paracetamol, ibuprofen).

2) Anxiolitice (ex: diazepam).

3) Anestezice (lidocaină 0,5 – 1 %).

4) Preparate pentru antibiotico-profilaxia pre-avort.
5) Uterotonice.
6) Pentru stările de urgenţă (atropină, adrenalină, diazepam, glucocorticoizi).

7) Pentru facilitarea dilatării colului uterin misoprostol 200 mcg.
8) Soluţii i/v (ser fiziologic, ringher lactat). 

9) Vaccin antitetanic.
Anexa nr. 2
la Standardele pentru efectuarea întreruperii 
sarcinii în condiţii de siguranţă
Călăuză la domiciliu
pentru întreruperea sarcinii prin metoda medicamentoasă

După ce luaţi misoprostolul, dvs. aţi putea avea: crampe, greţuri, eliminări sanguinolente gen menstruale. 
Trebuie să planificaţi ca să vă odihniţi timp de câteva ore.

În caz de senzaţii dureroase puteţi folosi: paracetamol, diclofenac, ketanov.

Trebuie de adresat imediat la medic dacă:

1. au apărut dureri puternice în abdomen;

2. aveţi febră peste 380C, care persistă mai mult de 24 ore,  frisoane (friguri);

3. aveţi o sângerare prea puternică - se elimină cheaguri mari de sânge sau sunteţi nevoită să folosiţi peste 2 pachete igienice timp de 2 ore;
4. au apărut eliminări vaginale purulente sau cu miros neplăcut;
5. aveţi slăbiciuni puternice, aţi pierdut cunoştinţa (leşin), aveţi respiraţie îngreuiată; 
6. menstruaţia nu a apărut după 4 - 8 săptămâni după procedură.
Administrarea mifepristonului: data _______________ ora_________________

Administrarea misoprostolului: data________________ ora_________________

Reveniţi la vizita programată: data ______________ ora______
                                                   data ______________ ora______

Prescripţii: 

Antibiotice: _____________________________________________________________

Contracepţie:___________________________________________________________

Combaterea durerii:______________________________________________________

Medicul ______________________ semnătura_______________________________

Tel __________________________________________________________________
	Zi 
	1
	2
	3
	4
	5
	6
	7
	8
	9
	10
	11
	12
	13
	14
	15

	Data (ziua/luna)
	
	
	
	
	
	
	
	
	
	
	
	
	
	
	

	Misoprostol

Ora:____:____ 

Unde aţi luat misoprostolul?

(  la domiciliu  

(  clinică
	
	
	
	
	
	
	
	
	
	
	
	
	
	
	

	Observarea expulsiei
	
	
	
	
	
	
	
	
	
	
	
	
	
	
	

	Hemoragie profuză  (mai masivă ca în mense)
	
	
	
	
	
	
	
	
	
	
	
	
	
	
	

	Hemoragie normală (la fel ca în mense)
	
	
	
	
	
	
	
	
	
	
	
	
	
	
	

	Hemoragie uşoară (mai mică ca în mense)
	
	
	
	
	
	
	
	
	
	
	
	
	
	
	

	Greaţă 
	
	
	
	
	
	
	
	
	
	
	
	
	
	
	

	Vomă
	
	
	
	
	
	
	
	
	
	
	
	
	
	
	

	Durere/crampe
	
	
	
	
	
	
	
	
	
	
	
	
	
	
	

	Febră/frisoane
	
	
	
	
	
	
	
	
	
	
	
	
	
	
	

	Cefalee 
	
	
	
	
	
	
	
	
	
	
	
	
	
	
	

	Ameţeală 
	
	
	
	
	
	
	
	
	
	
	
	
	
	
	

	Dureri pelviene
	
	
	
	
	
	
	
	
	
	
	
	
	
	
	

	Slăbiciuni 
	
	
	
	
	
	
	
	
	
	
	
	
	
	
	

	Altele (specificaţi)
	
	
	
	
	
	
	
	
	
	
	
	
	
	
	

	Zi 
	1
	2
	3
	4
	5
	6
	7
	8
	9
	10
	11
	12
	13
	14
	15


Anexa nr. 3
la Standardele pentru efectuarea întreruperii 
sarcinii în condiţii de siguranţă
Călăuză la domiciliu după întreruperea  sarcinii 

prin metoda aspiraţiei vacuum electrice sau manuale

Ce trebuie să cunoască pacienta. 
1. După întreruperea sarcinii, timp de 2 săptămâni, este normal să aveţi dureri sub formă de spasme în partea inferioară a abdomenului şi o sângerarea uşoară. 
2. Majoritatea femeilor puteţi reveni la activităţile lor obişnuite practic imediat după aspiraţie. 
3. Puteţi deveni gravidă imediat după avort, fără ca să apară o menstruaţie. Din aceste considerente este foarte important să folosiţi o metodă eficientă de contracepţie.
4. Este foarte bine dacă veţi reveni la medic pentru un control de rutină peste 2 - 3 săptămâni după avort.

Trebuie de adresat imediat la medic dacă:

1) au apărut dureri puternice în abdomen;
2) aveţi febră peste 380C, frisoane (friguri);
3) aveţi o sângerare prea puternică – se elimină cheaguri mari de sânge sau eşti nevoită să foloseşti peste 2 pachete igienice timp de 2 ore;
4) au apărut eliminări vaginale purulente sau cu miros neplăcut;
5) aveţi slăbiciuni puternice, ţi-ai pierdut cunoştinţa (leşin), ai respiraţie îngreuiată; 
6) menstruaţia nu a apărut după 4 - 8 săptămâni de la procedură.
Data efectuării procedurii:  _____________________________
Metoda:       ________________________________________________________________________

Prescripţii: 

Antibiotice:_________________________________________________________________________

Contracepţie:________________________________________________________________________
Combaterea durerii:___________________________________________________________________

Medicul ______________________               Telefon:_______________________________________

Semnătura________________________________________________
Anexa nr. 4
la Standardele pentru efectuarea întreruperii 
sarcinii în condiţii de siguranţă
Chestionar-model pentru monitorizarea şi evaluarea  opiniei pacientelor despre calitatea serviciilor de întrerupere electivă a sarcinii şi satisfacţiei lor 
(Chestionar de anchetare anonimă)
1. Până la procedură, aţi fost informată de către personalul medical despre esenţa şi etapele procedurii de întrerupere a sarcinii?
Da, Nu, Nu ţin minte (de subliniat)

2. V-a fost oferită informaţie despre decurgerea perioadei post-avort şi semnele complicaţiilor posibile (de exemplu, ce de făcut în caz de dureri abdominale, febră sau hemoragie abundentă; de evitat raporturile sexuale până la încetarea sângerării?

Da, Nu, Nu ţin minte (de subliniat)

3. Au asistat persoane străine în timpul consilierii sau procedurii?

Da, Nu, Nu ţin minte (de subliniat)

4. Aţi discutat cu personalul metodele de contracepţie după avort?

Da, Nu, Nu ţin minte (de subliniat)

5. În opinia Dvs., a fost prea lungă perioada de la adresare în clinică până la efectuarea procedurii?

Da, Nu, Nu ţin minte (de subliniat)

6. În opinia Dvs., este acceptabil costul acestei proceduri?  

Da, Nu, (de subliniat)

7. Dacă o să aveţi nevoie de altă întrerupere a sarcinii, o să reveniţi în această instituţie medicală ori o să preferaţi alta? Veţi recomanda instituţia respectivă şi procedura prietenelor?

Da, Nu, Nu am decis încă (de subliniat)

Comentarii _________________________________________________________________________________________________________________________________________________________________________________________________________________________________________________________

Vă mulţumim pentru colaborare!

Anexa nr. 5 







             la Standardele pentru efectuarea întreruperii 
                                                                                               sarcinii în condiţii de siguranţă

Lista-cadru a cerinţelor necesare pentru instituţia medico-sanitară prestatoare de servicii de întrerupere electivă a sarcinii în condiţii de siguranţă
	 GENERALE:

	Acces liber (fără îndreptare)

	Medicii instruiţi în vacuum aspiraţie electrică sau manuală şi avort medicamentos

	Personalul mediu instruit în consilierea pentru vacuum aspiraţie electrică sau manuală şi avort medicamentos

	Fişa de întrerupere a sarcinii

	Prezenţa standardelor şi protocoalelor locale:

De control al infecţiei

Asigurare cu contraceptive

Administrare a antibioticelor

Administrare a anesteziei

Procedurii de întrerupere a sarcinii

	

	

	

	

	

	Legătură telefonică 24 ore

	Posibilitatea oferirii tuturor metodelor de anestezie

	Serviciu de urgenţă

	Test la sarcină disponibil

	Posibilitatea efectuării ultrasonografiei

	Facilităţi de laborator (grupa, Rh, frotiul citologic)

	Materiale educaţionale disponibile pentru paciente

	CONSILIEREA:  

	Efectuată în încăpere izolată

	Discutarea deciziei

	Discutarea riscurilor

	Prezentarea metodelor de întrerupere şi alegerea celei potrivite

	Descrierea tehnicii

	Discutarea şi alegerea metodei de anestezie

	Discutarea necesităţii aplicării metodelor de contracepţie

	Consimţământ informat

	Intervalul dintre consiliere şi procedură mai puţin de o oră

	CONTROLUL INFECŢIEI:

	Spălarea mâinilor

	Îmbrăcarea mănuşilor

	Masa şi încăperea după fiecare pacientă – prelucrate

	Utilizarea mănuşilor de către infirmiere şi asistente

	Tehnica non-contact respectată

	Decontaminarea instrumentelor (valva, dilatatoare, containere ale pompei, seringa, canulele)

	Prezenţa datei pe vasul de decontaminare

	Dezinfectantul conform standardelor

	Respectarea duratei dezinfectării

	Schimbarea la timp a dezinfectantului

	Existenţa mecanismului de control al sterilizării instrumentelor metalice

	Păstrarea corectă şi datarea instrumentelor sterilizate

	Nimicirea corectă a reziduurilor

	CONDUITA POSTAVORT :

	Salon de recuperare

	Evaluarea semnelor vitale cel puţin o dată

	Asigurarea cu instrucţiuni scrise

	Discutarea perioadei normale de după avort

	Discuţia semnelor complicaţiilor posibile

	Consilierea contraceptivă

	Disponibilitatea contraceptivelor

	Oferirea numărului de telefon 24 de ore din 24

	Planificarea vizitei de supraveghere

    Abrevierile folosite în document:
	OMS
	Organizaţia Mondiala a Sănătăţii

	HCG
	Gonadotropina Corionica Umana

	DIU
	Dispozitiv intra-uterin

	LMP
	Data ultimei menstruaţii (last menstrual period)

	MS
	Ministerul Sănătăţii

	Rh-ul
	Rezus-factor

	i/v
	Intra-venos

